SPRÁVA KOMISIE EURÓPSKEMU PARLAMENTU A RADE BÝVALA JUHOSLOVANSKÁ REPUBLIKA MACEDÓNSKO: VYKONÁVANIE REFORIEM V RÁMCI DIALÓGU NA VYSOKEJ ÚROVNI O PRISTÚPENÍ A PODPORA DOBRÝCH SUSEDSKÝCH VZŤAHOV /* COM/2013/0205 final/2 */





1. Úvod Komisia od roku 2009 vo svojich ročných strategických dokumentoch o rozšírení odporúča, vychádzajúc z analýzy v sprievodných správach o pokroku, aby sa otvorili prístupové rokovania s bývalou Juhoslovanskou republikou Macedónsko. Táto správa je odpoveďou na závery Rady z 11. decembra 2012, v ktorých sa uvádza: „Na účely možného rozhodnutia Európskej rady o začatí prístupových rokovaní s bývalou Juhoslovanskou republikou Macedónsko Rada na základe správy, ktorú má Komisia predložiť na jar 2013, preskúma vykonávanie reforiem v rámci dialógu na vysokej úrovni o pristúpení, ako aj kroky vykonané na podporu dobrých susedských vzťahov a na dosiahnutie vzájomne prijateľného riešenia prostredníctvom rokovania o otázke názvu krajiny pod záštitou OSN.“ Táto správa, ktorá sa vzťahuje na obdobie šiestich mesiacov od najaktuálnejšej správy o pokroku, je rozdelená na dva oddiely. V prvej časti sa posudzuje vykonávanie reforiem v kontexte dialógu na vysokej úrovni o pristúpení, ktorý Komisia zaviedla v marci 2012 a v rámci ktorého sa posúdil ďalší pokrok dosiahnutý v rámci jednotlivých bodov programu tohto dialógu. V druhej časti tejto správy sa posudzujú kroky vykonané na podporu dobrých susedských vzťahov so všetkými susednými krajinami s osobitným dôrazom na vzťahy so susednými členskými štátmi EÚ. Táto správa vychádza z informácií, ktoré Komisia zhromaždila a analyzovala, vrátane pripomienok krajiny a susedných členských štátov EÚ. Počas obdobia, na ktoré sa vzťahuje táto správa, nastala v dôsledku udalostí, ktoré sa udiali za kontroverzných okolností v parlamente 24. decembra 2012 po prijatí ročného rozpočtu na rok 2013, politická kríza. Potom, čo bezpečnostní pracovníci násilne prinútili opozičných poslancov a novinárov odísť z poslaneckej snemovne, najväčšia opozičná strana bojkotovala parlament a pohrozila odstúpením svojich poslancov, ako aj bojkotovaním miestnych volieb. Dvojmesačná politická patová situácia, ktorá nasledovala, negatívne ovplyvnila fungovanie parlamentu, ktorý pokračoval vo svojej činnosti bez prítomnosti opozície, ako aj organizáciu miestnych volieb. Túto situáciu sa stranám podarilo prekonať uzatvorením dohody 1. marca, ktorou sa umožnilo obnovenie normálneho fungovania parlamentu a konanie miestnych volieb, ako aj plnenie záväzkov týkajúcich sa kľúčových strategických priorít a reforiem. V dohode z 1. marca sa navyše vyžaduje memorandum o porozumení, ktorým sa potvrdzuje konsenzus medzi stranami v otázke strategického cieľa krajiny, ktorým je integrácia do EÚ a atlantických štruktúr, a záväzok voči tomuto cieľu, ako aj zriadenie vyšetrovacej komisie. Táto správa sa venuje dosahu politickej patovej situácie a obsahu dohody z 1. marca v rozsahu, v akom mala vplyv na vykonávanie reforiem súvisiacich s HLAD alebo na pokrok dosiahnutý v dobrých susedských vzťahoch. V správe o pokroku z októbra 2013 sa v rámci zvyčajného posúdenia fungovania inštitúcii posúdi celkové plnenie záväzkov uvedených v dohode z 1. marca, práca vyšetrovacieho výboru týkajúca sa udalostí z 24. decembra 2012 a prípadne sa uvedú potrebné následné opatrenia. 2. Vykonávanie reforiem v kontexte dialógu na vysokej úrovni o pristúpení V rámci dialógu na vysokej úrovni o pristúpení sa doposiaľ konali štyri zasadnutia na vysokej úrovni: v marci, máji a septembri 2012 a v apríli 2013. Uskutočnili sa aj početné technické zasadnutia medzi vládou a Európskou komisiou na podporu činností v rámci uvedeného dialógu. Tento proces poskytol opätovné zameranie na program reforiem krajiny a jej vzťahy s EÚ, ako aj nové impulzy v tejto otázke. Keďže koncom roka 2012 bolo prijatých niekoľko kľúčových zákonov, stratégií a akčných plánov súvisiacich s dialógom na vysokej úrovni o pristúpení, veľký dôraz sa kladie na ich vykonávanie v roku 2013. Počas obdobia, na ktoré sa vzťahuje táto správa, reformy pokračovali naďalej napriek politickej kríze, ktorá ovplyvnila prácu parlamentu. Zmeny vo vláde sa dotkli aj portfólia európskej integrácie, keďže predchádzajúci funkcionár zodpovedný za túto problematiku odstúpil, aby kandidoval v miestnych voľbách. Počas minulého roka krajina prijala opatrenia v súvislosti s takmer všetkými cieľmi stanovenými v rámci dialógu. V niektorých oblastiach sa dosiahli ciele, napríklad pokiaľ ide o dekriminalizáciu ohovárania, zavedenie systematického overovania vyhlásení o záujme a zlepšenie právnych predpisov o zachytávaní komunikácie. V roku 2013 sa dôraz kladie na plnenie zvyšných cieľov. Posúdenie je štruktúrované podľa bodov stanovených v programe dialógu na vysokej úrovni o pristúpení a vzťahuje sa na pokrok dosiahnutý v rámci konkrétnych cieľov, ktoré sa stanovili na začiatku tohto dialógu. Sloboda prejavu a médiá V novembri 2012 boli prijaté zmeny trestného zákona, ktorými sa dekriminizovalo ohováranie a hanobenie. Takisto bol prijatý nový zákon o občianskoprávnej zodpovednosti za hanobenie a ohováranie, v ktorom sa okrem iného stanovuje maximálna výška ujmy, ktorú môžu občianskoprávne súdy priznať vo veci ohovárania. Tieto legislatívne reformy boli v súlade s európskymi normami. Dopomohli im diskusie medzi vládou a združením novinárov v rámci okrúhleho stola o médiách a súvisiacej pracovnej skupiny zriadenej v roku 2011 a takisto sa v nich zohľadnili konzultácie s odborníkom Rady Európy. Do roku 2012 sa viac ako 200 sudcov, právnikov, novinárov a iných odborníkov zúčastnilo na odbornej príprave týkajúcej sa slobody prejavu a v roku 2013 sa zavádza špecifický program odbornej prípravy zameraný na všetkých sudcov, ktorí sa zaoberajú prípadmi ohovárania, s dôrazom na článok 10 Európskeho dohovoru o ľudských právach. Doposiaľ sa na ňom zúčastnilo 45 sudcov a 7 úradníkov súdnej inštitúcie. Do konca roku 2012 bolo preložených viac ako 70 kľúčových rozsudkov Európskeho súdu pre ľudské práva týkajúcich sa článku 10, ktoré boli sprístupnené na webových stránkach ministerstva spravodlivosti a akadémie pre sudcov a prokurátorov, aby slúžili ako nástroj odbornej prípravy pre odborníkov. Na zabezpečenie toho, aby súdy vykonávali nové právne predpisy v súlade s požiadavkami Európskeho súdu pre ľudské práva, bude potrebné vynaložiť významné úsilie. Prácu okrúhleho stola o médiách prerušili udalosti z 24. decembra, ktoré viedli k prerušeniu vzťahov medzi vládou a združením novinárov. Združenie novinárov podalo ústavnú sťažnosť v súvislosti s násilným odvedením zástupcov tlače z poslaneckej snemovne v uvedený deň a pokračovanie dialógu s vládou podmienili zisteniam vyšetrovacieho výboru. Záväzok uvedený v dohode z 1. marca, že vláda obnoví dialóg s novinármi, sa ešte nesplnil. Je potrebné obnoviť dôveru, aby sa mohli riešiť zvyšné oblasti v rámci pracovného programu pracovnej skupiny o médiách (vrátane posilňovania verejnoprávneho vysielateľa, zlepšených profesijných noriem a správania novinárov a vypracovania systému samoregulácie). Rada pre vysielanie dosiahla lepšie výsledky pri presadzovaní právnych predpisov, pokiaľ ide o nezákonnú koncentráciu vlastníctva a konflikt záujmov. Takisto prijala nové usmernenia o presadzovaní plurality a konkurenčného prostredia na mediálnom trhu a o neselektívnom ukladaní sankcií, ako aj novú stratégiu pre vysielanie na roky 2012 – 2017. Pokračuje sa v práci na zosúladení vnútroštátnych právnych predpisov so smernicou o audiovizuálnych mediálnych službách. Je nevyhnutné, aby proces prijímania akýchkoľvek právnych predpisov týkajúcich sa médií a slobody prejavu bol inkluzívny a zahŕňal všetky zainteresované strany. V prípade zvyšovania transparentnosti štátnej reklamy, ktoré bolo takisto súčasťou pracovného programu pracovnej skupiny o médiách, sa nedosiahol žiadny pokrok. Aj naďalej existujú obavy súvisiace s autocenzúrou, slabými pracovnými právami novinárov a prístupom verejnosti k objektívnemu spravodajstvu. Navyše počas miestnych volieb v marci pozorovatelia zaznamenali nedostatočnú rovnováhu v pokrytí verejnoprávnym vysielateľom a súkromnými vysielateľmi (pozri aj informácie o reforme volebného systému ďalej v texte). Právny štát a základné práva Pokiaľ ide o efektívnosť systému súdnictva, v roku 2012 si pozitívnu mieru uzatvárania prípadov zachovali súdy na všetkých úrovniach , čo znamená, že väčšina súdov bola schopná spracovať toľko prípadov, koľko dostala, alebo viac. V decembri bolo obsadených ďalších 6 voľných pracovných miest na pozíciu sudcu na najvyššom súde a správnom súde, čím sa zlepšila schopnosť zaoberať sa ich veľkým objemom prípadov. Dlhodobejšia stratégia na zabezpečenie správneho prideľovania ľudských zdrojov v súdnom systéme však stále chýba. Je potrebné vytvoriť kapacitu na generáciu spoľahlivých údajov o celkovej dĺžke súdnych konaní vrátane vykonávania rozsudkov, a najmä o počte starých prípadov. Na tento účel sa testuje nový softvér pre súdne štatistiky, ktorý doplní už existujúci automatizovaný systém riadenia prípadov. Očakáva sa, že bude funkčný v júni 2013. Keďže nebude zahŕňať prácu zástupcov presadzovania práva (súdnych exekútorov), bude potrebné zriadiť doplnkový monitorovací systém. Koncom roka 2012 bolo vymenovaných ďalších 6 súdnych exekútorov, čím ich počet dosiahol 97. Kapacita hlavnej prokuratúry pre boj proti organizovanému zločinu a korupcii bola posilnená náborom troch prokurátorov, a tým sa obsadilo všetkých 13 pracovných miest. Na zohľadnenie zodpovedností vyplývajúcich z nového zákona o trestnom práve procesnom boli zabezpečené rozpočtové prostriedky pre vymenovanie ďalších 7 prokurátorov a 16 úradníkov súdnej inštitúcie. Prokuratúra ako celok však ešte nebola vybavená primeranými IT (hardvér a zapojenie serverov). Čo sa týka kvality a nezávislosti súdnictva, po nadobudnutí účinnosti zmien zákona o súdoch musia byť od januára 2013 všetci novovymenovaní prvostupňoví sudcovia absolventmi akadémie pre sudcov a prokurátorov, čím sa posilňuje zásada profesionality a prijímania do zamestnania na základe zásluh. Doteraz bolo 61 z 80 uchádzačov, ktorí absolvovali akadémiu od januára 2009, zamestnaných ako sudcovia a prokurátori, pričom 19 budú ešte vymenovaní na svoje prvé pracovné miesta. Plánované prijatie 29 nových študentov do akadémie na akademické roky 2011/2012 a 2012/2013 sa odloží takmer o rok na september 2013 z dôvodu nízkeho počtu uchádzačov. Boli podniknuté kroky na prilákanie uchádzačov vrátane opakovaných výziev na predloženie žiadostí, opatrení na zvýšenie povedomia, mediálnych kampaní, organizácie prípravných kurzov, ako aj legislatívnych zmien na zvýšenie mesačných štipendií pre uchádzačov. Súčasné právne predpisy, ktorými sa riadi postihovanie sudcov a ich prepúšťanie, je stále potrebné spresniť, musia byť predvídateľnejšie, a musí sa zabezpečiť proporcionalita ich uplatňovania súdnou radou. Pokiaľ ide o predchádzanie korupcii, po zmene legislatívneho rámca v roku 2012 na stanovenie systematického overovania vyhlásení o záujme štátnou komisiou pre prevenciu korupcie (SCPC) bolo overených 483 vyhlásení, ktoré podali poslanci parlamentu, ministri, námestníci ministrov a úradníci zvolení alebo vymenovaní parlamentom. Zistilo sa niekoľko konfliktov záujmov, ktoré sa riešili. Počas overovania sa zistilo, že 123 úradníkov nepredložilo vyhlásenie a v 26 prípadoch boli začiatkom roka 2013 začaté priestupkové konania. V novembri 2012 boli prijaté zmeny zákona o financovaní politických strán na posilnenie systému dohľadu, ale praktické výsledky z hľadiska lepšieho vykonávania sa ešte neprejavili. V súčasnosti sa zostavuje celkový prehľad všetkých vyšetrovaní, žalôb, odsúdení a rozsudkov vrátane prípadov korupcie na vysokej úrovni spoločne s údajmi o všetkých sankciách v prípade priestupku, daňových sankciách a disciplinárnych sankciách uložených v ostatných rokoch. Do tejto práce sú zapojené viaceré orgány vrátane polície, finančnej polície, colnej správy, daňového úradu, prokuratúry a súdov, ako aj komisia pre prevenciu korupcie. Aj naďalej by sa mali prijímať opatrenia na posilnenie medziagentúrnej spolupráce a toku informácií s cieľom identifikovať a riešiť nedostatky v boji proti korupcii. Dialóg medzi jednotlivými komunitami V rámci vládnej koalície pokračoval dialóg na všetkých úrovniach a nebol ovplyvnený politickou krízou, ktorá bola bez etnických prvkov. Počas obdobia, na ktoré sa vzťahuje táto správa, došlo k niekoľkým medzietnickým incidentom. Po predvolebných zmenách vo vláde došlo pri vymenovaní bývalého príslušníka Národnej oslobodzovacej armády za ministra obrany k niekoľkým protestom. Orgány a poprední predstavitelia komunít vykonali rýchle a účinné opatrenia na zabránenie eskalácii. V kontexte prvého kola miestnych volieb 24. marca sa v predbežných záveroch OBSE / Úradu pre demokratické inštitúcie a ľudské práva (ODIHR) konštatovalo, že etnicky rozvracajúca rétorika zvýšila v niektorých obciach napätie. Sekretariát na vykonávanie Ochridskej rámcovej dohody (SVORD) začal hodnotiť vykonávanie Ochridskej rámcovej dohody (ORD), rámca pre medzietnické vzťahy od roku 2001, pričom toto hodnotenie sa vykonáva v štyroch fázach a vyústi do politických odporúčaní. Prvá fáza hodnotenia ORD bola uverejnená 11. apríla a druhá fáza prebieha. Na tieto účely bolo poskytnuté štátne financovanie vo výške 100 000 EUR. Koordináciu medzi SVORD a inými príslušnými inštitúciami, ako je Agentúra na ochranu menšín, a rozdeľovanie grantov zo strany SVORD, je potrebné zlepšiť. V decembri 2012, po stretnutí medzi poprednými predstaviteľmi politických strán VMRO-DPMNE a DUI, tieto dve strany vydali spoločné vyhlásenie, v ktorom sa zdôraznilo, že medzietnické problémy sa budú riešiť v duchu vzájomného rešpektu a tolerancie. Počas obdobia, na ktoré sa vzťahuje táto správa, sa druhé z rady pracovných stretnutí konalo na účely hodnotenia vykonávania vládneho akčného plánu, ktorý bol výsledkom záverov seminára venovaného rómskej problematike z roku 2011. Doposiaľ sa otvorilo 11 rómskych informačných stredísk, ktoré poskytujú pomoc pri využívaní sociálnych a vzdelávacích služieb. Naďalej sa vykonávali projekty na začlenenie rómskych detí do predškolského a školského vzdelávania vrátane mentorstva a štipendií. Nedávne opatrenia na identifikáciu osôb bez dokladov totožnosti a na pomoc týmto osobám priniesli určité výsledky, ale stále sú potrebné systematickejšie opatrenia. Hoci došlo k nárastu rozpočtu na rok 2013, ktorý bol pridelený na vykonávanie stratégie začlenenia Rómov, pridelené rozpočtové prostriedky sú určené na kapitálové investície a nie na zdravotníctvo, kultúru alebo sociálne zabezpečenie a ich plnenie je pomalé. Reforma verejnej správy Vláda prijala v októbri 2012 aktualizáciu stratégie reformy verejnej správy, v ktorej sa zohľadnil vývoj v tejto oblasti od jej prijatia v roku 2010. Pokračovali prípravné práce na urýchlení legislatívneho rámca pre občiansku a verejnú službu a všeobecné správne postupy. Príprava príslušných zákonov pokročila po konzultácii s odborníkmi z EÚ. Bola pripravená nová legislatívna koncepcia na zjednotenie základných zásad pre verejnú službu aj zamestnancov vo verejnom sektore, ako napr. transparentnosť náboru a registre týkajúce sa zamestnancov vo verejnom sektore, zásada zásluh a ciele pre spravodlivé zastúpenie. Začala sa revízia všeobecných zásad, ktorými sa riadia zamestnanci vo verejnom sektore v špecifických oblastiach, ako sú zdravotníctvo a vzdelávanie, a iniciovala sa príprava zákonov týkajúcich sa jednotlivých odvetví vrátane zákona o administratívnych zamestnancoch. V novembri 2012 bola zriadená pracovná skupina pre posledne uvedenú činnosť so širokým zastúpením zainteresovaných strán. V marci bol prijatý politický dokument, v ktorom sa uviedli hlavné prvky nového zákona, pokiaľ ide o, okrem iného, riadenie ľudských zdrojov, postupy hodnotenia a prepúšťania, odbornú prípravu a mobilitu. V novembri 2012 OBSE a OECD/iniciatíva SIGMA (podpora zlepšovania v oblasti správy a riadenia) zorganizovali v Ochride konferenciu o spravodlivom zastúpení. Po verejnej konzultácii v decembri 2011 prijala vláda v januári 2013 politický dokument, v ktorom sa stanovili hlavné ciele nového zákona o všeobecnom správnom postupe. Vláda poverila prípravou návrhu znenia zákona do konca roka 2013 pracovnú skupinu. Pokiaľ ide o politiku decentralizácie a regionálnu politiku, v marci 2013 vláda prijala po revízii metodiku na monitorovanie vykonávania programu decentralizácie a jeho akčného plánu. Financovanie kapitálových investičných projektov v regiónoch sa zachovalo. Celkové vykonanie zákona z roku 2008 a stratégie pre regionálny rozvoj na roky 2009–2019 však zostáva výzvou, najmä pokiaľ ide o požiadavku poskytnúť primerané zdroje na činnosti regionálneho hospodárskeho rozvoja prostredníctvom orgánov regionálneho rozvoja. Na zabezpečenie toho, aby sa mohli vykonať všetky prenesené/decentralizované právomoci, je potrebné dosiahnuť finančnú udržateľnosť obcí. Reforma volebného systému Zmeny volebného zákona a zákona o financovaní politických strán boli prijaté v novembri 2012 a boli v nich zohľadnené niektoré odporúčania OBSE/Úradu pre demokratické inštitúcie a ľudské práva, Benátskej komisie a Skupiny štátov proti korupcii (GRECO). Tieto zmeny sa týkali oblastí ako oddelenie politických strán od štátu a zvýšenej transparentnosti politických strán a finančných prostriedkov na kampaň. Niekoľko odporúčaní, najmä pokiaľ ide o nesúlad v prahových hodnotách pre súkromné a podnikové príspevky na kampaň, lehoty pre audit predbežných správ o financovaní kampaní, prideľovanie mandátov pre voličov mimo krajiny, ako aj audit zoznamu voličov, sa nezohľadnilo. Dohoda dosiahnutá 1. marca obsahuje záväzok zohľadniť tieto otázky po miestnych voľbách. Ako súčasť uvedenej dohody sa v týždňoch pred konaním volieb takisto zmenil volebný zákon s cieľom umožniť najväčšej opozičnej strane, ktorá predtým hrozila bojkotovaním volieb, dodatočné predloženie zoznamu volebných kandidátov. Ešte pred konaním miestnych volieb sa zlepšila správnosť zoznamu voličov, a to najmä vykonaním kontrol ľudí s biometrickými cestovnými pasmi/preukazmi totožnosti a tých, ktorí ich nemajú. Všetky hlavné politické strany podporili zmenu právnych predpisov, ktorou by sa umožnilo uplatniť si právo voliť len občanom s platným biometrickým dokladom. Na zvýšenie počtu držiteľov biometrických dokladov a na upozornenie voličov na možnosť kontroly verejne dostupného zoznamu voličov sa uskutočnili kampane na informovanie verejnosti, pričom túto možnosť využilo 42 747 občanov, čo je významne vyšší počet, než tomu bolo počas predchádzajúcich volieb v roku 2011. Dobre propagovaná nová požiadavka na držbu biometrického dokladu totožnosti na uplatnenie práva voliť však v deň volieb viedla k niekoľkým sťažnostiam. Stále chýbajúci audit zoznamu voličov, ako ho odporúča OBSE/Úrad pre demokratické inštitúcie a ľudské práva a ktorý tvorí časť dohody z 1. marca, sa má dokončiť po miestnych voľbách. V predbežných zisteniach OBSE/Úradu pre demokratické inštitúcie a ľudské práva týkajúcich sa nedávnych miestnych volieb sa uviedlo, že boli dobre zorganizované a vo všeobecnosti ich organizácia na všetkých úrovniach fungovala efektívne a všetky príslušné lehoty sa splnili v súlade s platným právnym rámcom. Kandidáti viedli slobodnú volebnú kampaň a táto kampaň bola aktívna. Vo väčšine regiónov podpísali kandidáti na starostov etický kódex pre slobodné a spravodlivé voľby. Deň volieb bol pokojný a hlasovanie bolo dobre zorganizované vo väčšine volebných miestností. Voliči mohli slobodne hlasovať v pokojnej atmosfére. Na voľbách sa zúčastnilo veľké množstvo ľudí. Organizácia OBCE/Úrad pre demokratické inštitúcie a ľudské práva však uviedol, že počas volebnej kampane pretrvávali obvinenia zo zastrašovania voličov a zneužívania štátnych zdrojov a že oddelenie strany od štátu bolo nejasné. Média informovali o kampani v značnej miere, ale niekoľko vysielateľov vrátane verejnoprávneho neposkytlo vyvážené spravodajstvo o kampani. Hoci dôvera v správnosť zoznamov voličov vyššia, postupy zostavovania a vedenia zoznamov sa dajú ešte viac zlepšiť. Posilnenie trhového hospodárstva Základný zákon o rozpočte bol zmenený v decembri 2012 s cieľom posilniť strategické plánovanie verejných výdavkov. Na zlepšenie strategického plánovania a zavedenie viacročného rozpočtovania je potrebné ďalšie úsilie. Strategický význam kľúčových oblastí reforiem je nedostatočne premietnutý v plánovaní ročného rozpočtu a sú potrebné podrobné údaje o plnení a rozdeľovaní rozpočtových prostriedkov na opatrenia na vykonávanie príslušných politík. Na konci februára 2013 vláda vyrovnala neuhradené platobné záväzky (vrátenie DPH a platby za tovary a služby) vo výške 92 miliónov EUR. Vláda v snahe zlepšiť transparentnosť, rozpočtové plánovanie a hospodárenie zmenila pokyny pre správu štátnej pokladnice zavedením povinného zaznamenávania viacročných platobných záväzkov pre organizáciu rozpočtu od roku 2014. V polovici októbra 2012 vláda prijala akčný plán pre zamestnanosť mládeže na obdobie 2012 až 2015, ktorým by sa malo pomôcť vyriešiť problém vysokej nezamestnanosti mládeže, a to podporou väčšieho množstva lepších pracovných miest pre mladých ľudí. Tento plán zahŕňa štrukturálne aj aktívne opatrenia. Zmeny zákonov súvisiacich s pracovným trhom boli prijaté v decembri 2012 a boli zamerané na zlepšenie štatistík týkajúcich sa pracovného trhu a lepšiu identifikáciu skutočného počtu nezamestnaných. Vykonávanie existujúcich aktívnych opatrení pracovného trhu pokračuje, no je nedostatočne efektívne. V decembri 2012 vláda prijala operačný akčný plán na rok 2013 pre aktívne programy a opatrenia pre oblasť zamestnanosti. Pridelené finančné prostriedky pre aktívne programy pracovného programu sú naďalej nízke. V decembri 2012 parlament prijal zmeny zákona o obchodných spoločnostiach, ktoré boli zamerané na zlepšenie opustenia trhu jednoduchším vymazaním z registra spoločností. Vymazávanie dlhodobo neaktívnych spoločností z uvedeného registra sa už začalo. Zosúlaďovanie odvetvových právnych predpisov so zákonom o koncesiách a verejno-súkromných partnerstvách pokročilo. Zo 16 zákonov, ktoré treba zosúladiť, bolo prijatých 12, a 4 sa pripravujú. Hladké vykonávanie tohto nového súboru zákonov si bude vyžadovať posilnenie administratívnej kapacity ministerstva hospodárstva a zlepšenú koordináciu s ďalšími zodpovednými orgánmi. Parlament a vláda preskúmali výročnú správu štátneho kontrolného úradu. Aj naďalej je potrebné zaviesť postupy na zabezpečenie mechanizmov nadväzných opatrení parlamentu. Vláda najnovšie kontroluje, či užívatelia rozpočtu dodržiavajú odporúčania štátneho kontrolného úradu, pričom táto prax by sa mala oficiálne zaviesť, a to s osobitným dôrazom na systémové nedostatky identifikované v audítorských správach štátneho kontrolného úradu. Efektívnosť opatrení prokuratúry v nadväznosti na správy štátneho kontrolného úradu sa musí takisto zlepšiť. 3. Kroky vykonané na podporu dobrých susedských vzťahov a na dosiahnutie vzájomne prijateľného riešenia prostredníctvom rokovania o otázke názvu krajiny pod záštitou OSN Regionálna a odvetvová spolupráca Bývalá Juhoslovanská republika Macedónsko sa aktívne zapája do regionálnych iniciatív a usporadúva príslušné regionálne zasadnutia. Krajina sa popri regionálnych záväzkoch takisto zúčastňuje na dvojstranných a regionálnych rámcoch v oblasti spravodlivosti a vnútorných záležitostí vrátane spolupráce pri správe hraníc s Albánskom, so Srbskom, s Kosovom* a Bulharskom; existujúcich alebo plánovaných „spoločných kontaktných centier“ policajnej a colnej spolupráce; pravidelných „zmiešaných“ pohraničných hliadok s Albánskom, so Srbskom, s Kosovom a Bulharskom a spoločných hraničných kontrol so srbskými orgánmi, dohôd o policajnej spolupráci s Chorvátskom, Čiernou Horou a so Srbskom a spolupráce s Kosovom. Dohoda s Čiernou Horou o vzájomných cestách občanov vstúpila do platnosti v decembri 2012, ktorá, podobne ako v prípade podobných dohôd s Albánskom a Srbskom, umožňuje občanom voľne cestovať do druhého štátu len s biometrickým dokladom totožnosti. Pokiaľ ide o spoluprácu v oblasti obrany a bezpečnosti, krajina sa zapája do dvojstranných a regionálnych iniciatív zameraných na budovanie vzájomnej dôvery a takisto prispieva na misiu EUFOR Althea v Bosne a Hercegovine. V priemere 20 % obchodu krajiny aj naďalej prebieha v rámci CEFTA, pričom dve tretiny celkového obchodu prechádzajú cez Grécko (Solún). Kosovo je po Nemecku druhým najväčším vývozným partnerom krajiny, avšak v minulom roku sa obchod znížil čiastočne v dôsledku nerozvinutých prepojení infraštruktúry. Obchod s Albánskom je takisto znevýhodnený problémami s infraštruktúrou, hoci v dohode z novembra 2012, ktorú podpísali obidvaja predsedovia vlád, sa plánuje otvorenie nového hraničného priechodu. Podobne, hoci cezhraničná železničná nákladná doprava v koridore X zaznamenala vážny pokles, na nedávnom stretnutí s predsedom vlády Srbska sa zdôraznilo prehĺbenie obchodných vzťahov a hospodárskej spolupráce vrátane možných spoločných projektov infraštruktúry a činností súvisiacich s koridorom X. Okrem dvojstranných investičných zmlúv s Albánskom, Bosnou a Hercegovinou, Chorvátskom, Čiernou Horou, Srbskom, Tureckom a Bulharskom krajina skúma možnosť takejto zmluvy s Kosovom a prejavila záujem o takúto zmluvu aj s Gréckom. Dvojstranné vzťahy Bulharsko V nadväznosti na zistenia uvedené v správe o pokroku z októbra 2012, obavy Bulharska a závery Rady z decembra 2012, v ktorých berie na vedomie „...nedávne kontakty na vysokej úrovni medzi bývalou Juhoslovanskou republikou Macedónsko a Bulharskom a očakáva ich transformáciu na konkrétne opatrenia a výsledky“ začali tieto krajiny dialóg na zlepšenie vzťahov. Výmena názorov na úrovni ministrov zahraničných vecí viedla 27. novembra k návrhu Bulharska začleniť rad opatrení na vytváranie dôvery do širšieho rámca „dohody a dobrých susedských vzťahoch a spolupráci“, a to popri spoločných tematických pracovných skupinách súvisiacich s kľúčovými problémovými oblasťami a pokračujúcemu záväzku a dobrej vôli v rámci všetkých dosiahnutých dohôd. Prvky tohto návrhu, ktoré vychádzajú z vyhlásenia predsedov vlád z roku 1999, boli takisto obsiahnuté v jednostrannom vyhlásení Bulharska po záveroch Rady z decembra 2012. Spoločná pracovná skupina poverená rokovaním o novej dohode a plánovaním ďalších krokov z operačného hľadiska pre dvojstranné vzťahy všeobecnejšie sa stretla 14. decembra, 14. – 15. januára, 1. februára a koncom marca. Návrh znenia dohody formálne predstavilo Bulharsko začiatkom januára. Uskutočnili sa zasadnutia obidvoch ministrov zahraničných vecí popri medzinárodnej konferencii 1. – 2. februára, ako aj návšteva predsedu vlády Bulharska v Skopje 16. februára. Obidve krajiny oznámili, že v súvislosti so znením predmetnej dohody zostáva vyriešiť len niekoľko málo neuzavretých otázok. Nateraz sú až do podpisu dohody pozastavené ďalšie nové prvky uvedené v liste ministra zahraničných vecí Bulharska z 27. novembra – vytvorenie radu spoločných pracovných skupín v kľúčových oblastiach, ustanovenie rady na vysokej úrovni a každoročné spoločné zasadnutia vlád oboch krajín alebo odpovede na rôzne návrhy konkrétnych opatrení a výsledky (napr. oficiálne návštevy na vysokej úrovni, administratívna spolupráca a výmena informácií, vytvorenie odborného dialógu o historických otázkach, zvýšená spolupráca pre odvetvové otázky a rokovanie o rôznych odvetvových zmluvách o spolupráci). Kontakty s Bulharskom na vysokej úrovni sa počas obdobia, na ktoré sa vzťahuje táto správa, zintenzívnili. Počas návštevy predsedu vlády Bulharska v Skopje 16. februára obidvaja predsedovia vlád jednoznačne vyjadrili záväzok posilňovať dvojstranné vzťahy, vyhlásili, že zasadnutia na vysokej úrovni by sa mali zintenzívniť a že vyslaním pozitívnych signálov verejnosti sa prispeje k odstraňovaniu stereotypov a posilneniu spolupráce. Prezident Ivanov realizoval niekoľko iniciatív vrátane návštevy Bulharského kultúrneho a informačného centra a účasti na oslavách štátneho sviatku. Štátny tajomník ministra zahraničných vecí sa 13. marca 2013 zúčastnil na spoločnom Dni obetí holokaustu v Bulharsku. Počas obdobia, na ktoré sa vzťahuje táto správa, a pred začatím rokovaní o dohode sa na základe „memoranda o spolupráci v oblasti európskej a euro-atlantickej integrácie“ zo septembra 2011 uskutočnili 15. novembra v Sofii konzultácie medzi obidvomi ministrami zahraničných vecí, ktoré sa týkali otázok v súvislosti s EÚ . Ďalšie kolo, ako aj pokračovanie seminára v Skopje z októbra 2012 o rokovaniach o pristúpení do EÚ, sa ešte neuskutočnili. Pokiaľ ide o cezhraničné, odvetvové a obchodné vzťahy, zahraničné priame investície zostávajú vysoké – v krajine je registrovaných takmer 800 spoločností s bulharským kapitálom. Každoročné zasadnutie dvojstrannej obchodnej komory sa uskutočnilo 27. marca. Dovozy z Bulharska sa v roku 2012 zvýšili na 6 %, vývozy zostávajú stabilné, hoci ich podiel na celkovom vývoze mierne poklesol (z 9 % na 7 %). V decembri 2012 bola uverejnená tretia výzva na predloženie ponuky na cezhraničné projekty financované z nástroja IPA vzťahujúce sa na životné prostredie, rozvoj súkromného sektora a sociálnu súdržnosť. Obidvaja predsedovia vlád zdôraznili potrebu zlepšiť cestné a železničné spojenie v rámci koridoru VIII medzi mestami Sofia a Skopje a otvoriť hraničný priechod Klepalo. Obidve krajiny úzko spolupracujú v otázkach bezpečnosti a obrany. Armády týchto krajín podnikli spoločné cvičenia a pravidelne si vymieňajú pracovníkov na účely odbornej prípravy a výmeny skúseností s plánovaním, logistikou a spravodajskou činnosťou. Grécko V záveroch Rady z decembra 2012 sa uvádza, že: „... Rada na základe správy, ktorú má Komisia predložiť na jar 2013, preskúma... kroky vykonané na podporu dobrých susedských vzťahov a na dosiahnutie vzájomne prijateľného riešenia prostredníctvom rokovania o otázke názvu krajiny pod záštitou OSN.“ Dňa 3. októbra 2012 minister zahraničných vecí Avramopoulos zaslal list s návrhom na podpísanie memoranda o porozumení, na ktorý minister zahraničných vecí Poposki odpovedal 5. novembra. Formálne rozhovory o otázke názvu krajiny pod záštitou Organizácie Spojených národov, ktoré viedol osobný vyslanec generálneho tajomníka Organizácie Spojených národov Matthew Nimetz, dostali počas obdobia, na ktoré sa vzťahuje táto správa, nový impulz. Po návšteve pána Nimetza v Aténach, ako aj v Skopje začiatkom januára, sa uskutočnili medzi rokujúcimi stranami rozhovory, ktoré sa konali v dňoch 29. – 30. januára v New Yorku. Posledné rozhovory sa konali v dňoch 8. – 9. apríla, počas ktorých osobný vyslanec generálneho tajomníka OSN predložil nový návrh, ktorý by podľa neho mohol „pripraviť cestu pre seriózne diskusie a dúfajme, že aj riešenie“. Spolupráca v rôznych oblastiach (hospodárstvo a obchod, policajná a colná spolupráca, vojenská spolupráca) je na úrovni odborníkov dobrá a priniesla významné výsledky. Pravidelné dvojstranné zasadnutia a kontakty na všetkých úrovniach existujú pre širokú škálu otázok. Dobrá spolupráca existuje aj v otázkach súvisiacich s EÚ vrátane zasadnutia vyšších úradníkov z ministerstva zahraničných vecí v Aténach v júni 2012, ako aj seminára spoločnej bezpečnostnej a obrannej politiky (SBOP) v Aténach koncom decembra 2012. Ďalšie zasadnutie úradníkov z ministerstiev zahraničných vecí sa uskutočnilo 5. apríla 2013 v Skopje a diskutovalo sa na ňom o posilnení dvojstrannej odvetvovej spolupráce, obojstrannej výmene odborných znalostí v súvislosti s EÚ prostredníctvom družobných partnerstiev alebo nástroja TAIEX a seminároch, napríklad o životnom prostredí. Pokiaľ ide o cezhraničné, odvetvové a obchodné vzťahy, hospodárska spolupráca zahŕňa kontakty medzi obchodnými komorami obidvoch krajín s cieľom vytvoriť prípadné podnikateľské fórum v Aténach. Na spoločnom zasadnutí, ktoré spoločne zorganizovali grécky kontaktný úrad a obchodná komora mesta Skopje v decembri 2012, sa riešili rôzne obchodné a colné otázky. V oblasti dopravy existuje úzka spolupráca vrátane spolupráce na koridore X. Existuje niekoľko návrhov na výstavbu ďalšieho hraničného priechodu, ktorá by si vyžadovala ďalšie posúdenie uskutočniteľnosti. Cestovný ruch a ďalšie kontakty medzi ľuďmi zostávajú na vysokej úrovni. Pokiaľ ide o obchod medzi krajinami, dovozy z Grécka sa počas roka 2012 významne zvýšili, čím sa z neho stal druhý najväčší obchodný partner a štvrtý najväčší zdroj investícií (10 % celkových zahraničných investícií). Vykonávanie cezhraničného programu financovaného z nástroja IPA postupuje hladko. Úzka spolupráca prebieha aj v policajných a vojenských otázkach. Západný Balkán Krajina si s ďalšími krajinami zapojenými do procesu rozširovania udržiavala konštruktívne dvojstranné vzťahy. Neexistujú žiadne otvorené otázky vymedzenia hraníc. Počas obdobia, na ktoré sa vzťahuje táto správa, prezident navštívil začiatkom októbra Sarajevo a plánuje sa podpísanie dohody o „euro-atlantickom partnerstve“ s Chorvátskom. Počas návštevy podpredsedu vlády Čiernej Hory 14. februára sa zdôraznili dobré vzťahy a obojstranný zámer zintenzívniť hospodársku spoluprácu. V rámci dvojstranných vzťahov s Albánskom predsedovia vlád oboch krajín počas návštevy Tirany 23. novembra opätovne zdôraznili partnerstvo medzi krajinami a obojstranný záväzok na integráciu do EÚ. Tento odkaz zopakovali prezidenti oboch krajín 5. decembra 2012. Sté výročie nezávislosti Albánska, ktoré sa oslavovalo aj v Skopje, navštívili albánsky aj kosovský predseda vlády a v novembri bola podpísaná dohoda s Albánskom, na základe ktorej sa plánuje otvoriť nový hraničný priechod. Vzťahy so Srbskom sa ešte viac zlepšili prostredníctvom niekoľkých návštev na vysokej úrovni, ktorých výsledkom bude spoločné zasadnutie vlád týchto dvoch krajín, ktoré sa má konať v máji 2013. Obidvaja predsedovia vlády signalizovali v januári 2013 v Skopje, že rozdielne názory na status Kosova a pravoslávnej cirkvi nie sú prekážkou pre ďalšie prehlbovanie spolupráce. Ministri zahraničných vecí podpísali 18. februára dohodu o spolupráci v kontexte procesu pristúpenia do EÚ, ktorá je podobná dohode, ktorú krajina podpísala s Albánskom. Pokiaľ ide o vzťahy s Kosovom, široký zmluvný rámec pre ich dvojstranné vzťahy a záväzok prehlbovať spoluprácu zahŕňa prebiehajúcu prácu na dobrovoľnom návrate kosovských utečencov, ktorí zostali v krajine. 4. Záver V oblastiach, na ktoré sa vzťahuje táto správa, sa napriek politickej kríze, ktorá nasledovala po udalostiach z 24. decembra 2012, dosiahol pokrok. Je dôležité, aby sa politická dohoda z 1. marca 2013, ktorá pomohla prekonať politickú krízu, vykonala bez odkladu, najmä pokiaľ ide o ustanovenia týkajúce sa zriadenia vyšetrovacej komisie. Takisto pokračovalo vykonávanie reforiem v rámci dialógu na vysokej úrovni o pristúpení, ktoré súvisia s EÚ. Vzťahy so susednými krajinami sú aj naďalej dobré a vykonali sa kroky v súvislosti s dvojstrannými vzťahmi s Bulharskom a Gréckom. Formálne rozhovory o otázke názvu krajiny dostali počas obdobia, na ktoré sa vzťahuje táto správa, nový impulz. * Týmto označením nie sú dotknuté pozície v otázke statusu a označenie je v súlade s rezolúciou BR OSN 1244/1999 a so stanoviskom Medzinárodného súdneho dvora k vyhláseniu nezávislosti Kosova